Ecovidrio i l'Ajuntament de Sagunt animen els veïns a participar en el trofeu de vidre reciclat per a la Vuelta Ciclista a Espanya
09 d’agost 2017

​![](/media/v2lbryb3/86-sagunt-combinat_cuerpo.jpg)

_Dos dels contenidors de la campanya._  

Ecovidrio i l'Ajuntament de Sagunt col·laboren per a conscienciar sobre el reciclat de vidre en la pròxima edició de la Vuelta Ciclista a Espanya 2017. Els envasos de vidre que es reciclen durant les pròximes setmanes pels veïns en els quatre contenidors de la campanya ‘Recicla Vidre i Pedaleja’, que se situaran al voltant de la Glorieta i al Passeig Marítim i estaran decorats amb vinils informatius, seran els que conformen el trofeu sostenible del guanyador de l'etapa Vila-real – El Port de Sagunt el pròxim 24 d'agost.

Esta iniciativa de sensibilització, emmarcada dins de la campanya ‘Recicla vidre i pedaleja’, té com a objectiu mobilitzar els veïns de Sagunt i fer-los partícips d'una de les grans cites esportives. La regidora de Medi Ambient, Teresa García, ha declarat que esta iniciativa **“reforça el perfil ambiental que la nostra ciutat està desenvolupant quant a millorar les seues taxes de reciclatge”.**

García ha afegit que pel que fa a reciclatge de vidre s'estan reciclant **“una mitjana de 12’57 quilos per habitant”**, i que les millores quant al medi ambient que es realitzen en el municipi **“han d’anar necessàriament acompanyades d’accions que visibilitzen la utilitat d’eixe reciclatge. Per tant, que el trofeu que se li entregarà al guanyador de l’etapa estiga fet en vidre reciclat a Sagunt em sembla una bona manera de sensibilitzar i posar en valor la col·laboració ciutadana per tal d’una millora en la gestió de residus”.**

El trofeu, fruit de l'acció participativa dels ciutadans, simbolitza l'esforç tant dels ciclistes en cada etapa com dels ciutadans per cuidar el medi ambient.

Segons les últimes dades relatives a 2016, els ciutadans de Sagunt van reciclar un total de 810.085 quilograms de vidre, la qual cosa suposa que cada habitant va reciclar de mitjana 12’57 kg.

Respecte a la taxa de contenerització, Sagunt se situa amb una mitjana de 310 habitants per contenidor i compta en l'actualitat amb un total de 208 iglús per als residus d'envasos de vidre instal·lats.

A més, Ecovidrio ha creat per a l'ocasió un miniglú solidari commemoratiu i oficial de la Vuelta a Espanya 2017 que pot comprar-se a través de la pàgina web miniglu.es. Per la venda de cada 500 d’estos miniglús commemoratius, Ecovidrio donarà una bicicleta adaptada a l'Hospital Nacional de Parapléjicos de Toledo.

La Vuelta a Espanya 2017 tindrà lloc del dissabte 19 d'agost al diumenge 10 de setembre amb un total de 21 etapes en les quals apassionats i aficionats del ciclisme podran conéixer els beneficis ambientals de reciclar vidre i la importància d’este hàbit.

*   [](http://www.facebook.com/sharer.php?u=https://aytosagunto.es/va/actualitat/ecovidrio-i-l-ajuntament-de-sagunt-animen-els-veins-a-participar-en-el-trofeu-de-vidre-reciclat-per-a-la-vuelta-ciclista-a-espanya/ "Facebook")
*   [](http://twitter.com/share?url=https://aytosagunto.es/va/actualitat/ecovidrio-i-l-ajuntament-de-sagunt-animen-els-veins-a-participar-en-el-trofeu-de-vidre-reciclat-per-a-la-vuelta-ciclista-a-espanya/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/ecovidrio-i-l-ajuntament-de-sagunt-animen-els-veins-a-participar-en-el-trofeu-de-vidre-reciclat-per-a-la-vuelta-ciclista-a-espanya/ "Linked In")
*   [](mailto:?body=https://aytosagunto.es/va/actualitat/ecovidrio-i-l-ajuntament-de-sagunt-animen-els-veins-a-participar-en-el-trofeu-de-vidre-reciclat-per-a-la-vuelta-ciclista-a-espanya/)